Gerd Wessig

Gerd Wessig (s. 16. heinäkuuta 1959 Schwerin) on saksalainen Itä-Saksaa edustanut entinen korkeushyppääjä ja olympiavoittaja. 

Wessig oli Moskovan olympialaisten 1980 yllätyskultamitalisti. Hän oli kaksi viikkoa ennen kisoja voittanut Itä-Saksan karsinnat omalla ennätyksellään 230 cm. Olympialaisissa hän hyppäsi peräti 236 cm, joka oli uusi maailmanennätys. Aiemman maailmanennätyksen haltija Puolan Jacek Wszoła otti hopeaa. Wessig on edelleen ainoa miesten korkeushypyn olympialaisissa maailmanennätystuloksella voittanut hyppääjä.

Olympialaisten jälkeen Wessig alkoi kilpailla kymmenottelussa. 23. toukokuuta 1983 hän otteli ennätyksekseen 8 015 pistettä. Loukkaantumisten vuoksi Wessig palasi korkeushyppyyn ja sijoittui toiseksi vuoden 1985 maailmancupissa. Seuraavan vuoden EM-kisoissa hän oli seitsemäs. Itä-Saksan mestaruuden hän voitti vielä 1988 ja 1989.

Urheilu-uransa jälkeen Wessig on toiminut yrittäjänä Mecklenburg-Vorpommernissa. Hän on naimisissa pituushyppääjä Christine Schiman kanssa.

Lähteet 

Itäsaksalaiset korkeushyppääjät
Itäsaksalaiset olympiavoittajat
Itäsaksalaiset yleisurheilun moniottelijat
Vuonna 1959 syntyneet
Elävät henkilöt